Rogne: - Hadde tro på avansement hele tiden
Norge hadde med tre mann da Champions Leagues gruppespill startet: Joshua King i Manchester United, Manchester Citys Eirik Holmen Johansen og Thomas Rogne i Celtic. Nå er King utlånt til Blackburn, City er utslått - mens Thomas Rogne Celtic tok seg videre til åttendelsfinalen etter å ha slått Sparta Moskva 2-1, samtidig som Benfica «bare» klarte uavgjort i Barcelona. - Det var ikke så mange som trodde vi kunne klare det, men vi hadde troen på avansement hele tiden, sier en fornøyd Thomas Rogne til VG Nett.Medisinen: God drahjelp fra Spania, og full flyt på hjemmebane. - Nøkkelen var at Barcelona måtte vinne det meste, mens vi måtte vinne hjemme. Og det gikk jo greit, humre den gamle Stabæk-stopperen fornøyd. Celtic avga bare poeng i en av sine hjemmekamper, mens Barcelona vant fire av seks kamper. Det ene poengtapet var hjemme mot Benfica i den siste kampen, det andre var mot nettopp Celtic i Glasgow. Det gjør Rogne optimistisk foran sluttspillet i den gjeveste europacupen. - Vi har bevist at vi kan hamle opp med de beste, over to kamper har vi spilt jevnt med Barcelona, og også slått Sparta Moskva i begge kampene. Og de er et godt lag, minner midtstopperen om. - De lagene som er igjen nå, er kremen, men hjemme på Celtic Park er vi veldig gode, og over to kamper blir vi en vanskelig motstander, mener Celtic-spilleren.Selv overvar han avansementet fra innbytterbenken, men Rogne rakk likevel å kose seg med Sparta Moskva-kampen. - Det var veldig gøy, selv om det var mye fokus på Barcelona-kampen underveis. Det ble en klassisk kveld på Celtic Park. Stemningen var veldig god, slik den ofte er her. - Jeg vil si det er noe av det største jeg har opplevd innen fotballen, selv om det er men det er mange gode øyeblikk, og de er vanskelig å skille fra hverandre. Nå håper Rogne å kunne bidra mer når Celtic fremover skal forsøke å kopiere «miraklet i Lisboa» fra 1967, da Celtic ble det første, britiske laget til å vinne daværende Serievinnercupen. - Vi skal kanskje ikke drømme om noen reprise, men det skal bli gøy med sluttspillet. Jeg er nettopp kommet tilbake fra skade, og fikk spilt en cupkamp nå i helgen, så håper jeg selvsagt å bidra mer fremover. Kommunikasjonen med manageren (Neil Lennon) er god, og jeg har fått beskjed om at det bare er å vise meg frem på treningene. Det akter jeg å gjøre. Celtic sikret seieren etter at Kris Commons hamret inn 2-1 på straffe snaut ti minutter før slutt.
Thomas Rogne (22) skal som eneste nordmann forsvare Norges ære i Champions League-sluttspillet.